РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/254-21

22. јун 2021. године

Б е о г р а д

З А П И С Н И К

10. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 21. ЈУНА 2021. ГОДИНЕ

Седница је почела у 11,20 часова.

 Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Тијана Давидовац, Милија Милетић, Станислава Јаношевић, Соња Тодоровић, Момир Стојилковић, Велибор Станојловић, Љубинко Ракоњац, Дијана Радовић, Арпад Фремонд, Ненад Филиповић, Гојко Палалић (заменик Жарка Богатиновића) и Горан Ковачевић (заменик Марка Зељуга).

 Седници нису присуствовали чланови Одбора: Жарко Богатиновић, Оља Петровић, Марко Зељуг, Никола Кожовић и Јелисавета Вељковић.

Седници су присуствовали представници Министарства пољопривреде, шумарства и водопривреде: Јелена Благојевић, државни секретар, Ненад Катанић, помоћник министра и Тамара Ђуричанин, Сектор за пољопривредну политику, Зоран Милићевић, председник Управног одбора СПАС, Каљево, Слободан Илић, председник удружења одгајивача говеда сименталске расе, Ференц Мајор, председник удружења одгајивача свиња, Милутин Живковић, председник савеза малинара и Јовица Јакшић, НАПС.

Пре утврђивања дневног реда, његову измену предложио је председник Одбора Маријан Ристичевић, тако да 1. тачка дневног реда гласи: Разматрање Предлога закона о уређењу тржишта пољопривредних производа, који је поднела Влада (број 011-985/21 од 4. јуна 2021. године), у начелу, са амандманом Одбора којим се после члана 30. додају називи чланова и чл. 30а до 30г.

Одбор је једногласно прихватио овај предлог за измену дневног реда.

Одбор је једногласно усвојио следећи

 Д н е в н и р е д

1. Разматрање Предлога закона о уређењу тржишта пољопривредних производа, који је поднела Влада (број 011-985/21 од 4. јуна 2021. године), у начелу, са амандманом Одбора којим се после члана 30. додају називи чланова и чл. 30а до 30г.

Прва тачка дневног реда – Разматрање Предлога закона о уређењу тржишта пољопривредних производа, који је поднела Влада (број 011-985/21 од 4. јуна 2021. године), у начелу, са амандманом Одбора којим се после члана 30. додају називи чланова и чл. 30а до 30г.

У уводним напоменама, Јелена Благојевић, државни секретар је рекла да ће овај закон допринети јачању сектора пољопривреде и формирању ефикасног система веза у производном ланцу који ће гарантовати и промовисати најбоље производне праксе и омогућити ефикасно управљање производима.

Ненад Катанић, помоћник министра истакао је да је Предлог закона о уређењу тржишта пољопривредних производа хоризонтални закон. Република Србија пољопривредну политику заснива на два основна закона: Закон о пољопривреди и руралном развоју и Закон о подстицајима у пољопривреди и руралном развоју. Закон почива на неколико стубова а то су стандарди квалитета, интервенције на тржишту, тржишне информације, мере политике са другим земљама и друга питања која овај закон обухвата. Овај закон је у доброј мери усаглашен са законом који постоји у ЕУ, односно какав препознаје заједничка пољопривредна политика ЕУ. Закон предвиђа четири врсте интервенција на тржишту: јавне интервенције, подршка приватном скадиштењу, посебне интервенције и хитне интервенције. Као пример хитне интервенције се сматра интервенција Републичке дирекције за робне резерве на тржишту. Јавна интервенција ће омогућити интервенцију државе по унапред утврђеним ценама. Мере сарадње са другим земљама ће ступити на снагу уласком Србије у ЕУ. Овај закон предвиђа меру која се тиче побољшања прехрамбене навике деце, односно идеја је да се кроз различите начине финансирања у свим школама уведе као редовна ужина воће и млеко, односно воћни и млечни производи. Затим, важна мера коју предвиђа овај закон су произвођачке организације. Закон предвиђа кроз пет година мере подршке пољопривредним удружењима од стране Министарства, при чему ће пољопривредна удружења бити у обавези да доставе план рада и после пет година постају произвођачке организације које ће знатно квалитетније да раде на тржишту. Идеја је да пољопривредна удружења постану пословна удружења и да се повежу примарни произвођачи, откупљивачи и прерађивачи. Такође, закон предвиђа могућност обавезног уговарања који неће бити обавезан за све производе.

Председник Одбора, Маријан Ристичевић је рекао да је потребно да се окренемо предвидивој пољопривредној политици, каква већ постоји у ЕУ. Затим, предложио је да се са наредним изменама и допунама Закона уведе могућност издвајања тзв. пољопривредног динара на одређени артикал, чиме би се обезбедила новчана средства у буџету и стабилност тржишта пољопривредних производа.

У дискусији су учествовали народни посланици Маријан Ристичевић, Горан Ковачевић и Милија Милетић.

У дискусији су учествовали и представници пољопривредних удружења СПАС и НАПС.

Пре гласања за прву тачку дневног реда, Одбор је једногласно, а у складу са чланом 155. став 3. и чланом 161. став 1. Пословника Народне скупштине, поднео амандман којим се после члана 30. додају називи чланова и чл. 30а до 30г на Предлог закона о уређењу тржишта пољопривредних производа.

 АМАНДМАН

После члана 30. додају се називи чланова и чл. 30а – 30г, који гласе:

„Мере подршке за уређење тржишта у сектору вина

Члaн 30a

Ради реализације мера подршке за уређење тржишта у сектору вина, Влaдa доноси прoгрaм мера подршке за вино који нарочито садржи период за који се доноси, врсту и опис мера пoдршке уређења тржишта у сeктoру винa, услове за остваривање мера подршке, циљеве и динaмику спровођења тих мера, као и начин финасирања.

Програм мера подршке за вино објављује се у ,,Службеном гласнику Републике Србијеˮ.

Право на коришћење мера подршке за уређење тржишта у сектору вина, у зависности од врсте мере, има:

1) произвођач грожђа који је уписан у Виноградарски регистар у складу са законом којим се уређује вино;

2) произвођач шире, вина и других производа који је уписан у Винарски регистар у складу са законом којим се уређује вино;

3) произвођачка организација, односно удружење произвођачких организација, односно међугранска организација основане у сектору вина, које су признате у складу са овим законом;

4) удружење произвођача грожђа, односно шире, вина и других производа уписано у одговарајући регистар у складу са законом којим се уређују удружења;

5) правно лице регистровано у Агенцији за привредне регистре за дестилацију, пречишћавање и мешање пића;

6) правно лице регистровано у Агенцији за привредне регистре које обавља послове у вези са промоцијом у сектору вина.

Министар ближе прописује услове за остваривање мера подршке, начин спровођења мера подршке, потребну документацију која се доставља и максимални износ средстава по кориснику мера уређења тржишта.

Мере подршке за уређење тржишта у пчeлaрству

Члaн 30б

Ради реализације мера подршке за уређење тржишта у пчеларству, Влaдa доноси прoгрaм мера подршке зa пчeлaрствo који нарочито садржи период за који се доноси, врсту и опис мера пoдршке уређења тржишта у пчeлaрству, услове за остваривање мере подршке, циљеве и динaмику спровођења тих мера, као и начин финасирања.

Програм мера подршке за пчеларство објављује се у ,,Службеном гласнику Републике Србијеˮ.

Право на коришћење мера подршке за уређење тржишта у пчеларству, у зависности од врсте мере, има:

1) правно лице, предузетник и физичко лице које је пријавило број кошница и извршило обележавање и регистрацију кошница пчела у Централној бази података о обележавању животиња у складу са законом којим се уређује ветеринарство;

2) произвођачка организација, односно удружење произвођачких организација, односно међугранска организација основане у пчеларству, које су признате у складу са овим законом;

3) удружење произвођача пчелињих производа уписано у одговарајући регистар у складу са законом којим се уређују удружења;

4) правно лице уписано у одговарајући регистар у складу са законом којим се уређује наука и истраживање;

5) правно лице регистровано у Агенцији за привредне регистре које обавља послове у вези са истраживањем тржишта у пчеларству.

Министар ближе прописује услове за остваривање мера подршке, начин спровођења мера, потребну документацију, максимални износ средстава по кориснику мера уређења тржишта и образац захтева за остваривање права на подршку пo врсти мeрa.

Мере подршке информисања и промоције пољопривредних производа

Члан 30в

Мере подршке информисања и промоције пољопривредних производа доносе се ради:

1) јачања конкурентности у области пољопривреде;

2) повећања нивоа свести о вредностима пољопривредних производа и стандардима који се односе на методе производње;

3) повећања потрошње пољопривредних производа, као и повећања њихове препознатљивости на тржишту;

4) подизања нивоа свести о ознакама квалитета и органској производњи и њиховог препознавања;

5) јачања конкурентности пољопривредних производа из Републике Србије на тржиштима других држава.

Програми информисања и промоције

Члан 30г

Мере подршке информисања и промоције пољопривредних производа спроводе се путем програма информисања и промоције, које доноси призната произвођачка организација, признато удружење произвођачких организација или призната међугранска организација, као и удружења основана у складу са законом којим се уређују удружења састављена од произвођача и/или прерађивача пољопривредних производа.

Програм информисања и промоције мора да садржи циљеве и обим активности, уз опис процењених трошкова.

Програм информисања и промоције мора садржати активности којима се истичу специфичне карактеристике метода пољопривредне производње, односно производа, нарочито у погледу:

1) безбедности хране, следљивости, аутентичности, декларисања, хранљивих и здравствених aспeктa, добробити животиња, поштовања животне средине и одрживог развоја;

2) карактеристика пољопривредних и прехрамбених производа, посебно у погледу њиховог квалитета, укуса, разноврсности или традиције;

3) подизања нивоа свести о аутентичности:

(1) производа са ознакама географског порекла, као и другим ознакама квалитета, осим за производе у сектору вина;

(2) производа добијених методама органске производње.

Програм информисања и промоције не може да буде усмерен на наглашавање робне марке, при чему се не забрањује видљивост робне марке приликом представљања или дегустације производа, као и у информативном и промотивном материјалу у складу са одредбама закона којим се уређује заштита конкуренције.

Пољопривредни прoизвoди који су предмет пoдршкe информисања и промоције пољопривредних производа морају бити пoрeклoм из Рeпубликe Србиje.

Министар ближе прописује активности које програм информисања и промоције из става 1. овог члана садржи, услове остваривања мере подршке, начин спровођења мере подршке, пољопривредне производе за које се спроводе мере подршке, трошкове који се надокнађују за активности у оквиру програма информисања и промоције, критеријуме за избор прoгрaмa информисања и промоције ради исплате средстава подршке и максимални износ средстава по кориснику мере уређења тржишта.ˮ

ОБРАЗЛОЖЕЊЕ

Урeдбом (EУ) бр. 1308/2013 Eврoпскoг пaрлaмeнтa и Савета oд 17. децембра 2013. године o успoстaвљaњу зajeдничкe oргaнизaциje тржиштa пoљoприврeдних прoизвoдa регулисани су и програми подршке који се односе на подршку у сектору вина, подршку у пчеларству и подршку за мере информисања и промоције. Имајући у виду наведено, предлажемо да се Предлог закона допуни наведеним члановима како би се извршило усклађивање са прописом ЕУ.

Одбор је једногласно, а на основу члана 156. став 3. Пословника Народне скупштине одлучио да поднесе Народној скупштини следећи

И з в е ш т а ј

Одбор је, у складу са чланом 155. став 3. Пословника Народне скупштине, одлучио да предложи Народној скупштини да прихвати Предлог закона о уређењу тржишта пољопривредних производа, у начелу, са амандманом Одбора којим се после члана 30. додају називи чланова и чл. 30а до 30г.

За известиоца Одбора на седници Народне скупштине одређен је Маријан Ристичевић, председник Одбора.

Пошто других питања и предлога није било, седница је закључена у 12,25 часова.

 Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Бранка Златовић Маријан Ристичевић